Diari Oficial de la Generalitat Valenciana


Sumari del DOGV 9950, del 03-10-2024 (2024/10393)

RESOLUCIÓ de 17 de setembre de 2024, per la qual es crea una secció de l'Institut d'Educació Secundària Josep Iborra de Benissa, en la localitat de Xaló.
---------------------------------------------------------------------------------------------------------------------------------------------------------

### Dades del document

Número de DOGV
:   9950

Data del DOGV
:   03-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10017

CVE
:   RTNG-H-7703-17082

Data del document
:   17-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

Mitjançant el Decret 46/1985, d'11 d'abril, del Consell, es va crear l'Institut Mixt de Batxillerat de Benissa, per transformació de l'extensió de Batxillerat de l'Institut d'Altea en aquella localitat. Mitjançant Orde de 17 de juliol de 1985, de la Conselleria de Cultura, Educació i Ciència, es disposa el funcionament del centre per al curs acadèmic 1985-1986. Per mitjà de l'Orde de 26 de gener de 1987, de la Conselleria de Cultura, Educació i Ciència, es concedix al centre la denominació específica «Josep Iborra».

La Llei orgànica 2/2006, de 3 de maig, d'educació, establix en el capítol II del títol II que, per a fer efectiu el principi d'equitat en l'exercici de l'educació, les administracions públiques desenvoluparan accions de caràcter compensatori en relació amb les persones, grups, entorns socials i àmbits territorials que es troben en situacions desfavorables i proveiran els recursos econòmics i els suports necessaris per a fer-ho efectiu. D'acord amb això, el disseny de la política educativa ha d'establir mesures compensatòries per a reforçar l'acció del sistema educatiu, amb l'objectiu d'evitar desigualtats derivades de factors socials, econòmics, culturals, geogràfics, ètnics o d'una altra índole. En este sentit, correspon a les administracions educatives l'adopció de mesures singulars en aquells centres educatius o zones geogràfiques en els quals resulta necessària una intervenció educativa compensatòria per a garantir la igualtat d'oportunitats.

Amb este objectiu, la Conselleria d'Educació, Cultura, Universitats i Ocupació ha autoritzat amb caràcter provisional des del curs 2022-2023 la impartició dels ensenyaments d'Educació Secundària Obligatòria en el CEIP Serra de Bèrnia de Xaló, com a mecanisme per a garantir la igualtat d'oportunitats en esta zona rural, i el dota d'un servici públic bàsic que evita el desplaçament diari de l'alumnat a la localitat de Benissa i facilita la seua permanència en el sistema educatiu en l'Educació Bàsica. Així mateix, es fomenta la cohesió social d'esta àrea rural, revitalitzant el dia a dia del municipi amb l'escolarització en l'etapa d'Educació Secundària Obligatòria del seu alumnat i el dels aularis de Llíber i Alcalalí, i reduint la bretxa urbana-rural que dificulta l'accés a l'educació en condicions d'igualtat i el desenvolupament dels projectes familiars, personals i professionals dels habitants de les zones rurals.

Tenint en compte l'anteriorment exposat i amb la finalitat de donar-li continuïtat a esta l'actuació i dotar-la d'un caràcter permanent que oferisca garanties d'estabilitat als diferents sectors de la comunitat educativa, es considera oportuna i necessària la creació d'una Secció d'Educació Secundària de l'IES Josep Iborra (90903602) en la localitat de Xaló.

El Decret 252/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Secundària Obligatòria, Batxillerat i Formació Professional, disposició final primera, establix que la conselleria competent en matèria d'educació podrà crear i suprimir seccions d'IES en les localitats que, per necessitats derivades de la planificació educativa, siga aconsellable, amb l'informe previ del Consell Escolar Municipal; estes seccions dependran d'un IES. L'Orde de 31 de juliol de 1998, de la Conselleria de Cultura, Educació i Ciència, regula les seccions dels instituts d'Educació Secundària.

Així, de conformitat amb la proposta de la Direcció General de Centres Docents i fent ús de les competències que m'atorga l'article 28 de la Llei 5/1983, de 30 de desembre, del Consell,

RESOLC

*Primer*

Es crea, dependent de l'Institut d'Educació Secundària Josep Iborra, de Benissa, amb codi de centre 97010142, la secció següent:

Província: Alacant

Localitat: Xaló

Denominació Genèrica: Secció d'Educació Secundària

Denominació Específica: de l’IES Josep Iborra a Xaló

Codi de centre: 83604712

Domicili: Camí del Cementeri, 12

Codi Postal: 03974

Composició: 8 unitats d'Educació Secundària Obligatòria

Capacitat: 240 places escolars

*Segon*

La secció inicia les seues activitats en el curs acadèmic 2024-2025. En este curs disposarà de 6 unitats d'Educació Secundària Obligatòria, que augmentaran en el curs 2025-2026 a 8, amb una capacitat màxima de 240 places escolars.

*Tercer*

La plantilla de la Secció d'Educació Secundària de l’IES Josep Iborra a Xaló, en el curs 2024-2025, estarà composta per 21 professors o professores d'Educació Secundària, i en el curs 2025-2026, per 24 professors o professores, provinents de l'IES Josep Iborra.

*Quart*

La Direcció Territorial d'Educació d'Alacant nomenarà l'equip directiu de la secció, de conformitat amb el que s'establix en el Decret 252/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Secundària Obligatòria, Batxillerat i Formació Professional, i en l'Orde de 31 de juliol de 1998, de la Conselleria de Cultura, Educació i Ciència, per la qual es regulen les seccions dels instituts d'Educació Secundària de la Comunitat Valenciana.

*Quint*

La direcció general competent en matèria de centres docents determinarà i gestionarà els fons necessaris per a la posada en funcionament i el manteniment de la secció, i la dotarà amb l'equipament i material didàctic necessaris. A este efecte, la Direcció Territorial d'Educació d'Alacant efectuarà l'oportuna i raonada proposta.

*Sext*

El nombre màxim d'alumnat per aula, unitat o professorat serà determinat d'acord amb el que s'establix en la normativa bàsica i en el Decret 58/2021, de 30 d'abril, del Consell, sobre jornada lectiva del personal docent i número màxim d'alumnat per unitat en centres docents no universitaris.

*Sèptim*

S'autoritzen les direccions generals competents en matèria de centres docents, personal docent, règim econòmic i ordenació acadèmica, perquè, en l'àmbit de les seues respectives competències, adopten les mesures necessàries per a l'aplicació i el desenvolupament del que s'establix en la present resolució.

*Octau*

El que s'establix en esta resolució s'inscriurà en el Registre de Centres Docents de la Generalitat Valenciana.

*Nové*

La present resolució entrarà en vigor el dia de la seua publicació en el *Diari Oficial de la Generalitat Valenciana*; no obstant això, els seus efectes s'entenen referits a l'inici del curs 2024-2025.

Contra la present resolució, que posa fi a la via administrativa, es podrà presentar un recurs potestatiu de reposició, o bé plantejar directament recurs contenciós administratiu, en els terminis i davant els òrgans que s'indiquen a continuació:

a) El recurs de reposició s'haurà d'interposar davant el conseller d'Educació, Cultura, Universitats i Ocupació en el termini d'un mes a comptar des de l'endemà de la seua publicació.

b) El recurs contenciós administratiu s'haurà d'interposar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.

Tot això conforme al que s'establix en els articles 112 i següents de la Llei 39/2015, d'1 d'octubre, del procediment administratiu comú de les administracions públiques i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa i sense perjuí que s'utilitze qualsevol altra via que es considere oportuna.

  

València, 17 de setembre de 2024

José Antonio Rovira Jover

Conseller d’Educació, Cultura, Universitats i Ocupació